ตลาดหุ้นยุโรปปิดร่วง นักลงทุนวิตกหุ้นจีนดิ่งหนัก
ตลาดหุ้นยุโรปปิดร่วงลงเมื่อคืนนี้ (27 ก.ค.) เนื่องจากนักลงทุนวิตกกังวลเกี่ยวกับการร่วงลงอย่างหนักของตลาดหุ้นจีน อันเป็นผลมาจากข้อมูลที่บ่งชี้ถึงการชะลอตัวของเศรษฐกิจในประเทศ โดยเฉพาะภาคการผลิตที่หดตัวลง 
28 ก.ค. 2558

สำนักข่าวอินโฟเควสท์ ดัชนี Stoxx Europe 600 ร่วงลง 2.2% ปิดวานนี้ (27 ก.ค.) ที่ 385.91 จุด, ดัชนี CAC-40 ตลาดหุ้นฝรั่งเศสปิดที่ 4,927.60 จุด ร่วงลง 129.76 จุด หรือ -2.57%, ดัชนี DAX ตลาดหุ้นเยอรมันปิดที่ 11,056.40 จุด ลดลง 291.05 จุด หรือ -2.56% และดัชนี FTSE 100 ตลาดหุ้นลอนดอนปิดที่ 6,505.13 จุด ลดลง 74.68 จุด หรือ -1.13%
ตลาดหุ้นยุโรปถูกกดดันอย่างหนักหลังจากดัชนีเซี่ยงไฮ้คอมโพสิตตลาดหุ้นจีนปิดตลาดร่วงลง 8.48% เมื่อวานนี้ ซึ่งเป็นการปรับตัวลงรุนแรงสุดในรอบ 8 ปี อันเนื่องมาจากความวิตกกังวลที่ว่าเศรษฐกิจจีนกำลังเข้าสู่ภาวะชะลอตัว หลังจากมีข้อมูลบ่งชี้ว่าภาคการผลิตของจีนชะลอตัวลง
รายงานระบุว่า บริษัทอุตสาหกรรมรายใหญ่ของจีนมีผลกำไรในเดือนมิ.ย.ลดลง 0.3% เมื่อเทียบรายปี สู่ระดับ 5.8857 แสนล้านหยวน หลังจากที่ขยายตัว 0.6% ในเดือนพ.ค. ขณะที่ผลสำรวจของมาร์กิตระบุว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนในเดือนก.ค.ลดลงแตะ 48.2 ซึ่งเป็นระดับต่ำสุดในรอบ 15 เดือน จาก 49.4 ในเดือนมิ.ย.
หุ้นเดมเลอร์ และหุ้นบีเอ็มดับเบิลยู ซึ่งมีความอ่อนไหวต่อแนวโน้มเศรษฐกิจจีนนั้น ต่างก็ร่วงลงอย่างน้อย 2.6%, หุ้นยูบีเอส ซึ่งเป็นธนาคารรายใหญ่ที่สุดของสวิตเซอร์แลนด์ ร่วงลง 2.3% หลังจากธนาคารเปิดเผยว่า หน่วยงานด้านการบริหารความมั่งคั่งมีการเติบโตในอัตราที่ช้าที่สุดในรอบกว่า 4 ปีในไตรมาส 2
อย่างไรก็ตาม ยูบีเอสเปิดเผยว่า ผลกำไรไตรมาส 2/2558 เพิ่มขึ้นสู่ระดับ 1.21 พันล้านฟรัง หรือ 1.26 พันล้านดอลลาร์ จากระดับ 792 ล้านฟรังค์ของไตรมาส 2 ปีที่แล้ว และปรับตัวเพิ่มขึ้นมากกว่าที่นักวิเคราะห์คาดการณ์ไว้ที่ 878 ล้านฟรังก์สวิส
หุ้นไรอันแอร์ ร่วงลง 2.2% แม้ว่าไรอันแอร์ โฮลดิงส์ ซึ่งเป็นสายการบินราคาประหยัดรายใหญ่ที่สุดของยุโรป ได้ปรับเพิ่มเป้าหมายจำนวนผู้โดยสารสำหรับปีงบการเงินปัจจุบันเป็น 103 ล้านคน จากเดิมที่ประเมินไว้ที่ 100 ล้านคน, หุ้นเพียร์สัน ซึ่งเป็นบริษัทสื่อยักษ์ใหญ่ของอังกฤษ ร่วงลง 4.8% หลังจากมีรายงานว่า เพียร์สันกำลังอยู่ในระหว่างการเจรจาขายหุ้น 50% ในนิตยสารอิโคโนมิสต์ ซึ่งเป็นนิตยสารที่มีอายุยาวนานถึง 172 ปี หลังจากที่ก่อนหน้านี้ เพียร์สันได้ตกลงขายกิจการ FT Group ที่รวมถึงหนังสือพิมพ์ Financial Times ให้กับนิกเกอิ อิงค์ สำนักข่าวชั้นนำของญี่ปุ่น
รายงานระบุว่า การขายหุ้น 50% ในอิโคโนมิสต์ อาจทำให้เพียร์สันได้รับเงินสูงถึง 400 ล้านปอนด์ (620 ล้านดอลลาร์) โดยการขายสินทรัพย์ใน FT Group และการขายหุ้นในนิตยสารอิโคโนมิสต์ ถือเป็นการส่งสัญญาณว่า เพียร์สันกำลังหันมามุ่งเน้นธุรกิจด้านการศึกษา ซึ่งเป็นธุรกิจหลักของบริษัท